
[bookmark: _Hlk216709597]เรียน  นายกสมาคมบริษัทจัดการลงทุน
        นายกสมาคมบริษัทหลักทรัพย์ไทย
        ผู้จัดการ
		บริษัทหลักทรัพย์ทุกแห่ง
		ผู้ประกอบธุรกิจสัญญาซื้อขายล่วงหน้าทุกแห่ง

ที่  กลต.นจ.(ว)  47/2569  เรื่อง  การส่งเสริมและกำกับดูแลธุรกิจ Family Office ในประเทศไทย

		ด้วยสำนักงานคณะกรรมการกำกับหลักทรัพย์และตลาดหลักทรัพย์ (“สำนักงาน ก.ล.ต.”) 
ให้ความสำคัญและสนับสนุนให้เกิดการเชื่อมโยงเงินลงทุนเข้าสู่ตลาดทุนและระบบเศรษฐกิจไทย โดยเห็นว่า ธุรกิจ Family Office มีศักยภาพเป็นกลไกสำคัญในการสนับสนุนเป้าหมายดังกล่าว ผ่านการให้บริการบริหารความมั่งคั่ง การวางแผนและจัดสรรเงินทุนระยะยาว ตลอดจนการบริหารและส่งต่อทรัพย์สินระหว่างรุ่น ภายใต้กรอบการกำกับดูแลที่เหมาะสม ชัดเจน และเอื้อต่อการพัฒนารูปแบบการให้บริการที่มีคุณภาพ 

สำนักงาน ก.ล.ต. จึงมุ่งสนับสนุนให้รูปแบบการให้บริการ Family Office ในประเทศไทยสามารถพัฒนาให้สอดคล้องกับแนวโน้มในต่างประเทศ โดยเฉพาะเขตอำนาจที่เป็นศูนย์กลางทางการเงินและ
การบริหารความมั่งคั่งในภูมิภาค เช่น สิงคโปร์ เขตบริหารพิเศษฮ่องกงแห่งสาธารณรัฐประชาชนจีน (“ฮ่องกง”) เป็นต้น ซึ่งมีการให้บริการ Family Office ในหลายรูปแบบ ทั้งการจัดตั้งเพื่อบริหารทรัพย์สินและให้บริการ     แก่ครอบครัวใดครอบครัวหนึ่งเป็นการเฉพาะ (Single-Family Office: “SFO”) และการให้บริการแก่หลายครอบครัวในลักษณะเชิงพาณิชย์ (Multi-Family Office: “MFO”) โดยบริการอาจครอบคลุมตั้งแต่การวางแผนความมั่งคั่ง และการจัดโครงสร้างทรัพย์สินของครอบครัว การวางแผนภาษี และกฎหมาย งานธุรการและ
การประสานงานกับผู้เชี่ยวชาญภายนอก ตลอดจนกิจกรรมเพื่อสังคมและการกุศล
 
ทั้งนี้ รูปแบบการให้บริการที่พบได้ในสิงคโปร์และฮ่องกงรูปแบบหนึ่ง คือ การที่ Family Office ยังคงอำนาจในการกำหนดนโยบาย การกำกับดูแล และการตัดสินใจในเรื่องสำคัญไว้ภายในองค์กร ขณะที่ว่าจ้างผู้เชี่ยวชาญภายนอกให้ดำเนินการเฉพาะด้าน (control in-house, execution outsourced) ซึ่งรูปแบบดังกล่าวช่วยให้ Family Office สามารถรักษาอำนาจควบคุมและกำหนดทิศทางการบริหารความมั่งคั่งของครอบครัวไว้ได้ พร้อมทั้งใช้ประโยชน์จากความเชี่ยวชาญของผู้ประกอบวิชาชีพในแต่ละด้าน เช่น การว่าจ้าง
ผู้ประกอบธุรกิจในตลาดทุนที่ได้รับใบอนุญาตที่เกี่ยวข้องให้คำแนะนำหรือบริหารจัดการการลงทุน และ
การว่าจ้างสำนักงานกฎหมาย ที่ปรึกษาภาษี หรือผู้ให้บริการด้านบัญชีให้ดำเนินงานในเรื่องที่เกี่ยวข้อง เป็นต้น 



อนึ่ง การว่าจ้างบุคคลภายนอกไม่ทำให้กิจกรรมที่อยู่ภายใต้การกำกับดูแลเปลี่ยนแปลง
สถานะไป โดยกิจกรรมที่กฎหมายกำหนดให้ต้องได้รับใบอนุญาตยังคงต้องดำเนินการโดยผู้ที่ได้รับใบอนุญาต
ตามประเภทกิจกรรมนั้น รวมทั้งควรกำหนดขอบเขตบทบาท หน้าที่ และความรับผิดชอบของแต่ละฝ่ายไว้   อย่างชัดเจน

		อย่างไรก็ดี  แนวทางการกำกับดูแลธุรกิจ Family Office ในต่างประเทศมีความแตกต่างกันตามบริบททางกฎหมายและโครงสร้างตลาดการเงินของประเทศนั้น โดยสิงคโปร์ใช้กรอบการกำกับดูแล
ผ่านระบบใบอนุญาตเป็นหลัก พร้อมกำหนดหลักเกณฑ์และข้อยกเว้นสำหรับการให้บริการบางลักษณะไว้
อย่างชัดเจน ขณะที่ฮ่องกงพิจารณาจากประเภทและลักษณะกิจกรรมที่ดำเนินการจริงว่าเข้าข่ายกิจกรรมภายใต้
การกำกับดูแลตามกฎหมายที่เกี่ยวข้องหรือไม่ ซึ่งมีลักษณะใกล้เคียงกับแนวทางการกำกับดูแลตามลักษณะกิจกรรมของประเทศไทย 

สำนักงาน ก.ล.ต. จึงได้นำแนวคิดและพัฒนาการดังกล่าวมาประกอบการกำหนดแนวทาง
ที่เหมาะสมกับบริบทของตลาดทุนไทย เพื่อสนับสนุนให้ธุรกิจ Family Office สามารถพัฒนารูปแบบบริการ
ที่หลากหลายและตอบสนองความต้องการของลูกค้าได้อย่างมีประสิทธิภาพ ขณะเดียวกันยังคงรักษามาตรฐานการประกอบธุรกิจ การคุ้มครองผู้ลงทุน และความเชื่อมั่นต่อระบบตลาดทุนโดยรวม

เพื่อให้ผู้ประกอบธุรกิจภายใต้การกำกับดูแลของสำนักงาน ก.ล.ต. รวมถึงบุคคลหรือ
ผู้ประกอบธุรกิจที่ประสงค์จะให้บริการที่เกี่ยวข้องกับ Family Office มีความเข้าใจตรงกัน และสามารถออกแบบ รวมถึงพัฒนารูปแบบการบริการ Family Office ให้มีความยืดหยุ่นมากยิ่งขึ้น สำนักงาน ก.ล.ต. จึงขอแจ้ง     แนวทางการพิจารณาและการปฏิบัติที่เกี่ยวข้อง ดังต่อไปนี้
1. การให้บริการ Family Office หรือสำนักงานบริหารจัดการทรัพย์สินของครอบครัว         อาจครอบคลุมบริการหลายด้าน เพื่อสนับสนุนการบริหารและส่งต่อความมั่งคั่งจากรุ่นสู่รุ่นอย่างเป็นระบบและยั่งยืน เช่น การวางแผนความมั่งคั่งและการจัดโครงสร้างทรัพย์สินของครอบครัว การวางแผนภาษีและกฎหมาย 
งานธุรการและการประสานงานกับผู้เชี่ยวชาญภายนอก ตลอดจนกิจกรรมเพื่อสังคมและการกุศล เป็นต้น  
ทั้งนี้ สำนักงาน ก.ล.ต. มิได้กำหนดใบอนุญาตสำหรับการประกอบธุรกิจ Family Office เป็นการเฉพาะ 
แต่พิจารณากำกับดูแลตามลักษณะกิจกรรม (activity-based regulation) เป็นหลัก
2. กิจกรรมที่ไม่เกี่ยวข้องกับตลาดทุน เช่น การให้คำปรึกษาด้านกฎหมาย การวางแผนภาษี งานบัญชี เป็นต้น กิจกรรมดังกล่าวจะไม่อยู่ภายใต้การกำกับดูแลของสำนักงาน ก.ล.ต.  อย่างไรก็ดี ผู้ให้บริการยังคงต้องปฏิบัติตามกฎหมายอื่นที่เกี่ยวข้องกับกิจกรรมนั้น
3. สำหรับกิจกรรมที่เกี่ยวข้องกับตลาดทุน สำนักงาน ก.ล.ต. จะพิจารณาตามรูปแบบ
การให้บริการหลัก ดังนี้



3.1 ตามรูปแบบการให้บริการของ Family Office 
     (1) การให้บริการในรูปแบบ SFO 
ที่ให้บริการแก่สมาชิกภายในครอบครัวหรือกลุ่มกิจการของครอบครัว (กงสี) ซึ่งมิได้ให้บริการแก่บุคคลภายนอก มิได้ดำเนินการเป็นปกติธุระ และมิได้มีการเปิดเผย เสนอ หรือชักชวนให้บุคคลทั่วไปใช้บริการเป็นวงกว้าง จะไม่เข้าลักษณะการประกอบธุรกิจหลักทรัพย์ จึงไม่อยู่ภายใต้การกำกับดูแลของสำนักงาน ก.ล.ต. และไม่ต้องขอรับใบอนุญาตประกอบธุรกิจหลักทรัพย์จากสำนักงาน ก.ล.ต.
(2) การให้บริการในรูปแบบ MFO 
ที่ให้บริการเป็นปกติธุระ หรือมีการเปิดเผย เสนอ หรือชักชวนให้บุคคลอื่นใช้บริการเป็นวงกว้าง หากกิจกรรมที่ให้บริการเกี่ยวข้องกับตลาดทุนและเข้าลักษณะการประกอบธุรกิจหลักทรัพย์ 
ผู้ให้บริการจะต้องได้รับใบอนุญาตตามประเภทกิจกรรมที่เกี่ยวข้องก่อนเริ่มให้บริการ เว้นแต่เข้าข้อยกเว้นตามหลักเกณฑ์ที่กำหนด
3.2 กิจกรรมตาม 3.1(2) อาจรวมถึงการให้คำแนะนำ วิเคราะห์ หรือเสนอแนะเกี่ยวกับหลักทรัพย์หรือผลิตภัณฑ์การลงทุน การเสนอแนะแนวทางการจัดสรรสินทรัพย์หรือการแนะนำหลักทรัพย์
เพื่อการจัดพอร์ตการลงทุน ซึ่งเข้าลักษณะการให้บริการภายใต้ใบอนุญาตประกอบธุรกิจที่ปรึกษาการลงทุน รวมถึงการรับบริหารจัดการเงินหรือทรัพย์สินของลูกค้า การส่งคำสั่งซื้อขาย การปรับพอร์ตการลงทุน หรือ
การตัดสินใจลงทุนแทนลูกค้าโดยผู้ให้บริการมีดุลยพินิจในการตัดสินใจลงทุน ซึ่งเข้าลักษณะการให้บริการภายใต้ใบอนุญาตจัดการกองทุนส่วนบุคคล โดยผู้ให้บริการจะต้องได้รับใบอนุญาตที่เกี่ยวข้องก่อนเริ่มให้บริการ  ทั้งนี้ แนวทางเบื้องต้นสามารถจำแนกได้เป็น 2 กรณีสำคัญ ดังนี้
(1) การให้คำแนะนำการลงทุนภายใต้ใบอนุญาตที่ปรึกษาการลงทุน (Investment Advisory: “IA”)
กรณีที่การให้บริการมีลักษณะเป็นการให้คำแนะนำ วิเคราะห์ หรือเสนอแนะเกี่ยวกับหลักทรัพย์หรือผลิตภัณฑ์การลงทุน การเสนอแนะแนวทางการจัดสรรสินทรัพย์ หรือการแนะนำหลักทรัพย์
เพื่อการจัดพอร์ตการลงทุน โดยผู้ให้บริการไม่มีอำนาจตัดสินใจลงทุนแทนลูกค้า การให้บริการดังกล่าวเข้าลักษณะการเป็น IA
อย่างไรก็ดี การให้คำแนะนำในลักษณะดังต่อไปนี้ไม่ถือเป็นการประกอบธุรกิจหลักทรัพย์ประเภท IA ตามหลักเกณฑ์ที่กำหนด[footnoteRef:2] ได้แก่ [2:  ประกาศ ที่ กธ. 1/2560 เรื่อง การกำหนดลักษณะการให้คำแนะนำแก่ประชาชนที่ไม่ถือเป็นการประกอบธุรกิจหลักทรัพย์ ประเภทการเป็นที่ปรึกษาการลงทุน 
ลงวันที่ 12 มกราคม พ.ศ. 2560] 

(ก) การให้บริการแก่ลูกค้าไม่เกิน 15 ราย ในรอบระยะเวลา 12 เดือนใดๆ โดยมิได้แสดงตนว่าให้บริการเป็น IA และมิได้กระทำเป็นทางค้าปกติ หรือ
(ข) การให้คำแนะนำเฉพาะแก่ผู้ลงทุนสถาบัน 
สำหรับกรณีตาม (ก) ผู้ให้บริการต้องจำกัดขอบเขตและกลุ่มเป้าหมายของการให้บริการไว้ไม่เกิน 15 ราย โดยสำนักงาน ก.ล.ต. จะพิจารณาทั้งจำนวนผู้ลงทุนที่ได้รับคำแนะนำจริง เจตนาและกลุ่มเป้าหมายของผู้ให้บริการ วิธีการนำเสนอหรือประชาสัมพันธ์บริการ ตลอดจนข้อเท็จจริงและพฤติการณ์โดยรวม หากมีการประกาศหรือเสนอให้บริการแก่บุคคลทั่วไป แม้มีผู้ใช้บริการจริงไม่เกิน 15 ราย ก็อาจถือว่า
มีการแสดงตนว่าจะให้บริการการเป็นที่ปรึกษาการลงทุนและไม่เข้าข้อยกเว้นดังกล่าว
ทั้งนี้ การเรียกเก็บหรือได้รับค่าตอบแทนจากการให้คำแนะนำมิได้ทำให้ผู้ให้บริการ
เสียสิทธิตามข้อยกเว้นโดยลำพัง  อย่างไรก็ดี รูปแบบค่าตอบแทน ลักษณะและความต่อเนื่องของการให้บริการ รวมถึงวิธีการนำเสนอบริการ จะเป็นข้อเท็จจริงส่วนหนึ่งที่ใช้ประกอบการพิจารณาว่ามีการแสดงตนว่า
จะให้บริการการเป็น IA หรือไม่

	ตัวอย่าง
· สำนักงานกฎหมายให้บริการลูกค้าเดิม และลูกค้าเป็นฝ่ายขอรับคำแนะนำด้านการลงทุนเพิ่มเติม 
โดยสำนักงานกฎหมายมิได้โฆษณาหรือเสนอให้บริการการเป็นที่ปรึกษาการลงทุนต่อบุคคลทั่วไป และ
ให้คำแนะนำแก่ผู้ลงทุนไม่เกิน 15 รายในรอบระยะเวลา 12 เดือน แม้มีการเรียกเก็บค่าตอบแทน ก็อาจเข้าข้อยกเว้นได้
· ผู้ให้บริการประชาสัมพันธ์ผ่านเว็บไซต์ว่าให้บริการ IA แก่ Family Office ทั่วไป แม้มีลูกค้าจริงเพียง 
5 ราย ก็อาจไม่เข้าข้อยกเว้น เพราะมีพฤติการณ์แสดงตนว่าจะให้บริการ IA 



อนึ่ง ผู้ประกอบธุรกิจที่ได้รับใบอนุญาต IA สามารถให้คำแนะนำหรือคำปรึกษา
ด้านการลงทุนแก่ลูกค้า Family Office ได้ภายในขอบเขตของใบอนุญาต โดยต้องไม่ตัดสินใจลงทุน ปรับพอร์ตโดยใช้ดุลยพินิจ หรือดำเนินการอื่นใดที่มีลักษณะเป็นการบริหารจัดการเงินหรือทรัพย์สินแทนลูกค้า สำหรับ
การอำนวยความสะดวกในการรับส่งคำสั่งซื้อขาย ให้ดำเนินการตามรูปแบบและหลักเกณฑ์ที่กำหนดในข้อ 4.3
สำหรับบุคคลหรือผู้ประกอบการที่ยังไม่ได้รับใบอนุญาต หากการให้บริการมีลักษณะเป็นการให้คำแนะนำ วิเคราะห์ หรือเสนอแนะเกี่ยวกับการลงทุน และไม่เข้าข้อยกเว้นตามที่กล่าวข้างต้น จะต้องได้รับใบอนุญาต IA และปฏิบัติตามหลักเกณฑ์ที่เกี่ยวข้องก่อนเริ่มให้บริการ  ทั้งนี้ การให้บริการเป็นปกติธุระ 
การเสนอหรือชักชวนให้บุคคลทั่วไปใช้บริการ หรือการแสดงตนว่าจะให้บริการการเป็นที่ปรึกษาการลงทุน 
เป็นข้อเท็จจริงที่ใช้ประกอบการพิจารณาว่าการดำเนินการดังกล่าวเข้าลักษณะการประกอบธุรกิจที่ต้องได้รับใบอนุญาตหรือไม่
(2) การบริหารจัดการทรัพย์สินภายใต้ใบอนุญาตจัดการกองทุนส่วนบุคคล (Private Fund: “PF”)
กรณีที่การให้บริการครอบคลุมถึงการบริหารจัดการเงินหรือทรัพย์สินของลูกค้า 
การส่งคำสั่งซื้อขาย การปรับพอร์ตการลงทุน หรือการตัดสินใจลงทุนแทนลูกค้าโดยผู้ให้บริการมีดุลยพินิจ       การให้บริการดังกล่าวเข้าลักษณะการจัดการ PF
ทั้งนี้ ผู้ประกอบธุรกิจที่ได้รับใบอนุญาตจัดการ PF สามารถให้บริการบริหารพอร์ต
การลงทุนแก่ลูกค้า Family Office ได้อย่างเป็นระบบและต่อเนื่อง ภายในขอบเขตของใบอนุญาตและ
ตามหลักเกณฑ์ที่เกี่ยวข้อง
สำหรับบุคคลหรือผู้ประกอบการที่ประสงค์จะให้บริการดังกล่าวเป็นปกติธุระ หรือมีการเปิดเผย เสนอ หรือชักชวนให้บุคคลอื่นใช้บริการเป็นวงกว้าง โดยมีการแสดงตนว่าจะให้บริการการจัดการลงทุน และดำเนินการเป็นทางค้าปกติ จะต้องได้รับใบอนุญาตจัดการ PF และปฏิบัติตามหลักเกณฑ์ที่เกี่ยวข้องก่อนเริ่มให้บริการ  ทั้งนี้ การกำกับดูแลกิจกรรมดังกล่าวมีวัตถุประสงค์เพื่อส่งเสริมให้การให้บริการมีมาตรฐาน 
มีระบบบริหารความเสี่ยงที่เหมาะสม ป้องกันความขัดแย้งทางผลประโยชน์ และเสริมสร้างความเชื่อมั่นของผู้ใช้บริการและระบบตลาดทุนโดยรวม
4. การให้บริการร่วมกับผู้ประกอบธุรกิจที่ได้รับใบอนุญาต ในกรณีที่ผู้ให้บริการ Family Office ไม่ประสงค์จะขอรับใบอนุญาตด้วยตนเอง อาจจัดรูปแบบความร่วมมือทางธุรกิจกับผู้ประกอบธุรกิจที่ได้รับใบอนุญาตจากสำนักงาน ก.ล.ต. เพื่อให้กิจกรรมที่อยู่ภายใต้การกำกับดูแลดำเนินการภายใต้ใบอนุญาตและ
ความรับผิดชอบของผู้ประกอบธุรกิจดังกล่าว เช่น การให้คำแนะนำการลงทุน การจัดการพอร์ตการลงทุน 
การรับส่งคำสั่งซื้อขาย หรือการตัดสินใจลงทุนแทนลูกค้า  ทั้งนี้ ขอยกตัวอย่างรูปแบบการให้บริการที่มักมี
ข้อสอบถามใน 3 กรณี ดังต่อไปนี้
4.1 ผู้ให้บริการ Family Office ที่ไม่มีใบอนุญาตและทำหน้าที่ประสานงานด้านธุรการ
ผู้ให้บริการ Family Office ที่ไม่ได้รับใบอนุญาตอาจดำเนินงานด้านธุรการทั่วไป เช่น การนัดหมาย การรวบรวมหรือจัดส่งข้อมูลและเอกสารที่ไม่ใช่คำสั่งซื้อขาย และการติดตามสถานะการดำเนินงานระหว่างลูกค้ากับผู้ประกอบธุรกิจที่ได้รับใบอนุญาตได้
ในกรณีนี้ ลูกค้าต้องติดต่อและแจ้งคำสั่งซื้อขายต่อผู้ประกอบธุรกิจที่ได้รับใบอนุญาตโดยตรง โดยผู้ให้บริการ Family Office ต้องไม่รับ ยืนยัน แก้ไข หรือส่งผ่านคำสั่งซื้อขายในนามของลูกค้า และต้องไม่ให้คำแนะนำหรือใช้ดุลยพินิจตัดสินใจลงทุนแทนลูกค้า
4.2 การที่ผู้ประกอบธุรกิจที่ได้รับใบอนุญาตมอบหมายงานให้ผู้ให้บริการ Family Office
ผู้ประกอบธุรกิจที่ได้รับใบอนุญาตอาจว่าจ้างหรือมอบหมายให้ผู้ให้บริการ Family Office ดำเนินงานบางส่วนในลักษณะการใช้บริการจากบุคคลภายนอก (outsource) รวมถึงงานด้าน 
front office,  middle office หรือ back office ได้ เฉพาะในขอบเขตและภายใต้เงื่อนไขที่กฎหมายและหลักเกณฑ์ที่เกี่ยวข้องรองรับ
การมอบหมายงานดังกล่าวต้องมีการกำหนดขอบเขตหน้าที่ ระบบงาน การควบคุมดูแล การรักษาความลับและข้อมูลของลูกค้า ตลอดจนสิทธิในการติดตามและตรวจสอบไว้อย่างชัดเจน โดยผู้ให้บริการ Family Office ต้องดำเนินงานภายใต้ระบบงานและการกำกับดูแลของผู้ประกอบธุรกิจที่ได้รับใบอนุญาต
ทั้งนี้ การมอบหมายงานไม่เป็นเหตุให้ความรับผิดชอบของผู้ประกอบธุรกิจที่ได้รับใบอนุญาตต่อลูกค้าและสำนักงาน ก.ล.ต. ลดลงหรือเปลี่ยนแปลงไป และหากงานที่มอบหมายเกี่ยวข้องกับ
การรับส่งคำสั่งซื้อขาย ต้องปฏิบัติตามหลักเกณฑ์เฉพาะสำหรับกิจกรรมนั้นด้วย

4.3 ผู้ให้บริการ Family Office ที่ได้รับใบอนุญาต IA และทำหน้าที่ pass-on order
ในกรณีที่ผู้ให้บริการ Family Office ได้รับใบอนุญาตประกอบธุรกิจที่ปรึกษาการลงทุน อาจร่วมมือกับผู้ประกอบธุรกิจที่ได้รับใบอนุญาตนายหน้าซื้อขายหลักทรัพย์หรือสัญญาซื้อขายล่วงหน้า 
เพื่ออำนวยความสะดวกในการรับส่งคำสั่งซื้อขายได้ เมื่อได้รับการแต่งตั้งให้เป็นตัวแทนตามหลักเกณฑ์
ที่เกี่ยวข้อง[footnoteRef:3] [3:  ประกาศ ที่ ทธ. 1/2561 เรื่อง หลักเกณฑ์ เงื่อนไข และวิธีการตั้งตัวแทนในการอำนวยความสะดวกการรับส่งคำสั่งซื้อขายหลักทรัพย์หรือสัญญาซื้อขายล่วงหน้า
ลงวันที่ 4 มกราคม พ.ศ. 2561] 

การดำเนินการดังกล่าวต้องเป็นไปภายใต้ขอบเขตและเงื่อนไขของการแต่งตั้ง โดยลูกค้ายังคงเป็นผู้ตัดสินใจและยืนยันคำสั่งซื้อขายด้วยตนเอง ผู้ให้บริการ Family Office ที่ได้รับใบอนุญาต IA 
ต้องไม่ใช้ดุลยพินิจตัดสินใจลงทุนหรือปรับพอร์ตแทนลูกค้า และผู้ประกอบธุรกิจนายหน้าซื้อขายหลักทรัพย์หรือสัญญาซื้อขายล่วงหน้ายังคงเป็นผู้รับผิดชอบหลักในการให้บริการดังกล่าว
ในทุกกรณี ผู้ให้บริการ Family Office และผู้ประกอบธุรกิจที่ได้รับใบอนุญาตต้องแบ่งแยกบทบาท หน้าที่ ช่องทางการติดต่อกับลูกค้า และความรับผิดชอบของแต่ละฝ่ายให้ชัดเจน รวมทั้งต้องไม่ดำเนินการหรือแสดงตนว่าเป็นผู้ให้บริการในกิจกรรมที่ต้องได้รับใบอนุญาต เว้นแต่ได้รับใบอนุญาตหรือได้รับ
การแต่งตั้งหรือมอบหมายงานโดยชอบตามหลักเกณฑ์ที่เกี่ยวข้อง
5. ค่าตอบแทนและการจัดการความขัดแย้งทางผลประโยชน์
รูปแบบความร่วมมือตามข้อ 4 อาจมีการกำหนดค่าตอบแทนหรือผลประโยชน์ระหว่างกัน เช่น ค่าตอบแทนจากการแนะนำลูกค้า ส่วนแบ่งรายได้ หรือค่าตอบแทนจากการให้บริการต่อเนื่อง  ทั้งนี้ ต้องไม่ขัดต่อกฎหมายและหลักเกณฑ์ที่เกี่ยวข้อง และต้องเป็นค่าตอบแทนสำหรับบทบาทหรือบริการที่บุคคลนั้นสามารถดำเนินการได้โดยชอบ 
ผู้ประกอบธุรกิจที่ได้รับใบอนุญาตต้องระบุ ประเมิน ป้องกัน และจัดการความขัดแย้งทางผลประโยชน์ที่อาจเกิดขึ้น รวมทั้งเปิดเผยให้ลูกค้าทราบอย่างเพียงพอและชัดเจนก่อนตัดสินใจใช้บริการหรือลงทุน เกี่ยวกับลักษณะความสัมพันธ์ทางธุรกิจ ประเภทและจำนวนค่าตอบแทนหรือวิธีคำนวณค่าตอบแทนที่จ่ายหรือได้รับ ตลอดจนผลกระทบที่อาจมีต่อการให้คำแนะนำหรือการนำเสนอผลิตภัณฑ์  ทั้งนี้ ตามหลักเกณฑ์
ที่เกี่ยวข้อง
ขณะเดียวกัน ผู้ให้บริการ Family Office ควรเปิดเผยต่อลูกค้าด้วยว่าได้รับค่าตอบแทนหรือผลประโยชน์จากผู้ประกอบธุรกิจรายใดและในลักษณะใด และในกรณีที่ Family Office เป็นผู้รับมอบหมายงาน 
ผู้ประกอบธุรกิจที่ได้รับใบอนุญาตยังคงรับผิดชอบให้การเปิดเผยข้อมูลและการจัดการความขัดแย้ง
ทางผลประโยชน์เป็นไปอย่างเหมาะสม

อนึ่ง สำนักงาน ก.ล.ต. เห็นว่าแนวทางดังกล่าวข้างต้นจะช่วยสนับสนุนให้ธุรกิจ Family Office 
ในประเทศไทยเติบโตได้อย่างเป็นระบบและยั่งยืน โดยเปิดโอกาสให้ผู้ประกอบธุรกิจสามารถพัฒนารูปแบบบริการที่หลากหลายเพื่อตอบสนองความต้องการของครอบครัวที่มีความมั่งคั่งสูง และส่งเสริมให้บริการของ
ภาคตลาดทุนมีบทบาทสนับสนุนการบริหารความมั่งคั่งมากยิ่งขึ้น ขณะเดียวกันยังคงรักษาหลักการคุ้มครอง
ผู้ลงทุน ความโปร่งใส ความรับผิดชอบในการประกอบธุรกิจ และมาตรฐานวิชาชีพของผู้ประกอบธุรกิจในตลาดทุน

ทั้งนี้ สำนักงาน ก.ล.ต. ขอเสนอชื่อเจ้าหน้าที่ฝ่ายนโยบายธุรกิจจัดการลงทุนสำหรับการติดต่อสอบถามข้อมูล ได้แก่ นายเกรียงศักดิ์ กังวาฬไพรสรรค์ เจ้าหน้าที่บริหารอาวุโส โทรศัพท์ 0-2263-6357 อีเมล kriengsak@sec.or.th นายศุภวิชญ์ วารีสุรหาญ เจ้าหน้าที่บริหารอาวุโส โทรศัพท์ 0-2263-6481 อีเมล suppawit@sec.or.th และนางสาวจิรภัทร ชีรวินิจ ผู้ช่วยผู้อำนวยการ โทรศัพท์ 0-2263-6315 อีเมล jirapathara@sec.or.th

.
					ขอแสดงความนับถือ	


		(นายทรงยศ บรรจงมณี)
	ผู้ช่วยเลขาธิการ
	    เลขาธิการแทน

สิ่งที่ส่งมาด้วย	ตัวอย่างรูปแบบกิจกรรมที่ผู้ให้บริการ Family Office สามารถดำเนินการได้

ฝ่ายนโยบายธุรกิจจัดการลงทุน
โทรศัพท์ 0-2263-6357 และ 0-2263-6315 
“ก.ล.ต. ดูแลตลาดทุน เพื่อให้คุณมั่นใจ”
“โปร่งใส ไร้ทุจริต พบเห็นเบาะแสการรับสินบน โปรดแจ้งที่ whistle@sec.or.th”
“ก.ล.ต. ดูแลตลาดทุน เพื่อให้คุณมั่นใจ”
“โปร่งใส ไร้ทุจริต พบเห็นเบาะแสการรับสินบน โปรดแจ้งที่ whistle@sec.or.th”

